Plaasaanval: Jong man dood, vrou kritiek ná aanvallers toeslaanArgieffoto ŉ Jong man, vermoedelik in sy 20’s, is doodgeskiet en ŉ vrou wie se ouderdom in dié stadium nog nie bekend is nie, is ernstig gewond in ŉ plaasaanval helder oordag in Mpumalanga. Die voorval het omstreeks 09:00 naby Komatipoort plaasgevind. Inligting is in dié stadium nog skraps, maar volgens Ian Cameron, AfriForum se hoof van gemeenskapsveiligheid, is die jong man verskeie kere geskiet en is op die toneel dood toe drie gewapende aanvallers op die plaas toegeslaan het. Die aanvallers het hom glo voorgelê en het hom in die huis in geneem. Kol. Mtsholi Bhembe, woordvoerder van die polisie, het gesê die polisie is nog op die toneel en besonderhede is nog min, maar dat ŉ saak van moord, poging tot moord en gewapende roof ondersoek word. Hy het gesê drie gewapende aanvallers met klapmusse aan het die vrou verskeie kere geskiet en sy is in ŉ kritieke toestand na die hospitaal gehaas. Sy is glo in die bolyf en maag geskiet. Cameron het gesê sover hul kennis strek het die vrou se seun, wat glo nog aan die slaap was, die skote gehoor en toe sy eie pistool gegryp en twee skote afgevuur. Die drie aanvallers het toe te voet op die vlug geslaan. Mtsholi het gesê dat daar verskeie selfone gesteel is tydens die aanval. Maroela Media verneem die plaaslike gemeenskap is tans besig om met ŉ private helikopter na die verdagtes te soek in die omliggende suikerrietlande. Die slagoffers se name word weerhou aangesien hul naasbestaandes nog nie in kennis gestel is nie.